Seks-tandarts hoor dán sy lot | Maroela Media
Dr. Ian Venter probeer Dinsdag agter 'n onbekende vrou wegkruip by die George-landdroshof. Toe hy lede van die media sien, het hy sy rug gedraai en die vrou het agter hom gaan staan.
'n Tandarts, vroeër van Pretoria en deesdae in George woonagtig, sal in Oktober gevonnis word.
Dr. Ian Venter is reeds in April skuldig bevind op 'n klag van seksuele aanranding van 'n minderjarige seun. Die saak spruit uit 'n voorval op die aand van 11 April 2015 toe Venter 'n 13-jarige seun wat by sy huis in Heroldsbaai oorgeslaap het, seksueel betas het. Daarna is 'n voorvonnisverslag aangevra.
Streekslanddros Francis Makamandela het Dinsdag die vonnisverrigtinge teen Venter tot 10 en 11 Oktober uitgestel.
Venter dien reeds 'n vonnis van korrektiewe toesig uit vir 'n soortgelyke voorval wat in 2011 plaasgevind het. Hy is later daaraan skuldig bevind dat hy seks met 'n minderjarige seun in 'n huis in Victoriabaai gehad het.
Die hofverrigtinge is voorheen al uitgestel omdat die verdediging nie gelukkig was met 'n voorvonnisverslag van 'n maatskaplike werker nie. Daar was na bewering onakkuraathede in die verslag en 'n ander verslag is toe aangevra.
Tydens Dinsdag se hofverrigtinge het John Gillespie, Venter se regsverteenwoordiger, aangedui dat die nuwe verslag nie gereed is nie.
Dr. Ian Venter. Foto: Facebook
Die nuwe voorvonnisverslag, opgestel deur 'n verteenwoordiger van die Suid-Afrikaanse Nasionale Instituut vir Misdaadvoorkoming en die Herintegrasie van Ootreders (Nicro) in Kaapstad, sal eers in Oktober gereed wees. Die persoon wat daarby betrokke is, het 'n hoë werkslading, is aangevoer.
Makamandela het gesê dit is onaanvaarbaar. Sy het gesê die hof kan nie die saak vir twee en 'n half maande uitstel nie aangesien dit onregverdig is teenoor die slagoffer, die gemeenskap en Venter.
Makamandela het toe die hof verdaag sodat Gillespie kontak kon maak met Nicro se verteenwoordiger.
Later, met die hervatting, het Gillespie gesê hy het intussen telefonies kontak gehad met Nicro se verteenwoordiger. Die verslag sal teen 24 September gereed wees. Hy het self persoonlike verpligtinge en sal vir tien dae nie beskikbaar wees nie. Die verslag sal reeds in September aan die staat besorg word.
Makamandela het ingestem om die saak uit te stel, maar benadruk die datums 10 en 11 0ktober is finaal. Die saak sal dan voortgaan – met of sonder die verslag.
Venter se borgtog is verleng.
Man wat glo vrou doodslaan se verhoor moet oor begin
Man sterf week ná kleinhoewe-aanval
Snaaks dat hy nou "skaam" is hy moes skaam gewees het voor die kinders wat hy gemolesteer het.
Hoekom wegkruip? Pateties, vat jou straf. Een van dit is "name & shame".
Waarom roep die staat nie deskundiges om die onherroeplike skade wat hy 'n kind aangedoen het te beklemtoon nie? Dis erger as moord!
Vieslik sluit hom toe!
Venter dien reeds 'n vonnis uit vir 'n soortgelyke oortreding, is weer skuldig bevind in April, maar hy is uit op borg? Hoe is die man steeds 'n tandarts en waarom het die Geneeskundige Raad hom nie reeds geskrap nie? Ek wonder hoe Venter se kinders met hierdie vreeslike skandes wat hul pa veroorsaak moet saamleef.